**Partnerskabsaftale mellem**

**MIO**

**og**

**Royal Greenland A/S**

**Sammen for børnenes rettigheder**

Denne partnerskabsaftale mellem børnerettighedsinstitutionen MIO og Royal Greenland A/S har til formål at udbrede information om børns rettigheder i Grønland. Partnerskabet er gældende i 5 år efter underskrivelsen af dette dokument, og evalueres én gang årligt. Første evaluering vil finde sted 1 år efter underskrivelsen.

**Baggrund for aftalen**

I 2014 blev første partnerskabsaftale mellem MIO og Royal Greenland underskrevet med det formål, at udbrede og forbedre kendskabet til børns rettigheder. I dag er det fortsat gældende, at begge parter ønsker at samarbejde om dette formål, hvorfor denne nye partnerskabsaftale indgås.

MIO har som børnerettighedsinstitution fokus på at øge viden blandt alle aldersgrupper i Grønland om FN’s børnekonvention, herunder børnenes rettigheder. Dette arbejde munder ud i konkrete indsatser som forbedrer hverdagen for udsatte børn og unge i Grønland. Partnerskabet med Royal Greenland er oplagt, da Royal Greenland som Grønlands største virksomhed har en stor kontaktflade til forældre rundt om i landet, da mange er ansat i virksomheden. Forældre er første kontaktled til børn, og derfor fungerer Royal Greenland som en oplagt medspiller i forhold til at bringe budskaber om børnenes rettigheder videre til dem. Derudover er Royal Greenlands produkter velkendte i samfundet og er synlige i stort set alle af landets fødevarebutikker. Royal Greenland har derfor ligeledes mulighed for visuelt at gøre opmærksom på børnenes rettigheder via de produkter der sælges.

Den grundlæggende årsag til partnerskabet findes dog i et gensidigt ønske om at udbrede kendskabet til børns rettigheder i Grønland og i den forbindelse tage et væsentligt samfundsansvar.

**Selve aftalen og parternes forpligtelser**

Med dette formelle partnerskab, aftaler MIO og Royal Greenland at samarbejde om igangsættelse af forskellige informationsindsatser og gensidig støtte herom. Mere konkret har parterne følgende forpligtelser:

* Så længe aftalen er gældende, bidrager Royal Greenland økonomisk til MIO’s arbejde via årligt sponsorat på 50.000 kr. med mulighed for regulering hvert år. Det årlige sponsorbeløb betales forud den første bankdag i kalenderåret. Sponsorbeløbet for 2020 betales straks efter at aftalen er underskrevet.
* Royal Greenlands logo fremgår på de af MIO’s materialer, informationskampagner og produkter som støttes helt eller delvist af sponsoratet fra Royal Greenland.
* Royal Greenland udbreder viden om børns rettigheder via egne informationskanaler, såsom hjemmeside, intranet, NAVIGATIO og sociale medier.
* MIO stiller fysisk informationsmateriale til rådighed for Royal Greenland i form af plakater, pjecer og lign. Derudover får Royal Greenland adgang til tekstmateriale og billeder fra MIO til brug på hjemmeside, intranet og sociale medier.
* Royal Greenland bringer MIO’s logo på en række produkter. Hvilke produkter der udvælges til dette formål aftales løbende.
* Royal Greenland underviser i børns rettigheder ved relevante kurser der afholdes for virksomhedens ansatte. Derudover får MIO mulighed for at undervise Royal Greenlands ansatte i børns rettigheder, når repræsentanter fra organisationen besøger en by eller bygd, hvor Royal Greenland har en fabrik eller anlæg.
* MIO stiller undervisningsmateriale om børns rettigheder til rådighed for Royal Greenland. Således bliver Royal Greenlands ansatte klædt på til at videregive informationer herom.

Udover at begge parter forpligter sig til ovenstående punkter, vil der jævnligt være gensidig sparring om de tiltag der igangsættes.

**Kontaktpersoner**

* Fra Royal Greenland er kontaktperson HR udviklingskonsulent Sara Biilmann Egede
* Fra MIO er kontaktperson sekretariatschef Rasmine Geisler

**Opsigelse**

Partnerskabsaftalen skal betragtes som en gensidig hensigtserklæring, der ikke er juridisk bindende for parterne. Begge parter kan således opsige aftalen til enhver tid. Ved opsigelse af aftalen bortfalder alle forpligtigelser vedrørende denne. Erlagte ydelser kan ikke kræves tilbageleveret.

**Ikrafttrædelse**

Partnerskabsaftalen underskrives af begge parter på et særskilt møde, hvorefter aftalen træder i kraft øjeblikkeligt.

Nuuk, 25.november 2020

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Royal Greenland A/S MIO

Jens K. Lyberth Aviâja Egede Lynge  
Director of Corporate Relations and HR Børnetalskvinde